《罗浮四百峰赠湛甘泉编修还岭南》
明代·郑善夫

罗浮四百峰，屴崱连青旻。中有甘泉子，头戴玉台巾。

伏火烧丹砂，趺坐三千春。下悯世溷浊，飞舄京华尘。

西历太行山，北渡长淮津。疮痍满道路，此意长谆谆。

回思葛稚川，眷言慰所亲。倾盖姑苏阳，探春五湖滨。

更欲折梅花，持以遗远人。相从不可得，独步采江蘋。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。